Modificació de l'article 19 de la Llei 13/2006
La protecció de l'Administració catalana que reben els infants i joves tutelats té data de caducitat.
Quan els joves que han estat tutelats per l'Administració a causa de llur situació familiar assoleixen la majoria d'edat, de sobte es troben totalment desprotegits.
El Govern i el Parlament de Catalunya, conscients de la situació d'extrema vulnerabilitat del jovent extutelat, durant els darrers anys ha regulat sobre aquest assumpte.
La Llei 13/2006, del 27 de juliol, de prestacions socials de caràcter econòmic, crea una prestació de dret subjectiu, de caràcter temporal, equivalent a l'indicador de renda de suficiència de Catalunya (IRSC), per a atendre situacions de necessitat dels joves que han estat tutelats per l'Administració.
Aquesta prestació s'aplica dels divuit als vint-i-un anys, i es reconeix amb excepcions als nois i noies que han estat tutelats durant un període de, com a mínim, tres anys, que segueixen un programa d'inserció i que viuen de manera autònoma fora del nucli familiar amb un màxim d'ingressos.
L'article 152 de la Llei 14/2010, del 27 de maig, dels drets i les oportunitats en la infància i l'adolescència, regula el suport posterior a l'emancipació o a la majoria d'edat i estableix que l'organisme competent –en aquest cas, la Direcció General d'Atenció a la Infància i l'Adolescència (DGAIA)– ha de facilitar l'orientació, la formació i el suport necessaris als joves extutelats que en arribar a la majoria d'edat, l'emancipació o l'habilitació d'edat ho sol·liciten, sempre que compleixin els requisits establerts pels programes d'autonomia personal.
La prestació, doncs, anava dirigida només a joves amb un temps de tutela superior als tres anys.
Però la Llei 2/2014, del 27 de gener, de mesures fiscals, administratives, financeres i del sector públic, va obrir la possibilitat que poguessin ésser perceptors de la prestació, per un període de tres mesos, els joves que, tot i estar tutelats en arribar a la majoria d'edat, no complissin el requisit d'haver estat tutelats tres anys o més.
Posteriorment, la Llei 3/2015, de l'11 de març, de mesures fiscals, financeres i administratives, va allargar el període de la prestació per a aquests joves, que va passar de tres mesos a sis mesos, i al maig del 2015 es va començar a fer efectiva.
L'Àrea de Suport als Joves Extutelats gestiona la prestació i acompanya el suport econòmic amb programes específics per a ajudar els joves extutelats en el procés d'emancipació.
Aquest suport es concreta amb diferents programes d'habitatge, d'inserció sociolaboral, d'acompanyament jurídic i de suport psicològic.
D'altra banda, la normativa sobre la renda mínima d'inserció establia que el jovent extutelat podia tenir accés a aquesta renda mínima a partir dels divuit anys, si es quedava sense cap mena d'ingrés.
Però en els darrers anys hi ha hagut canvis evidents en el país que han convertit l'emancipació en un objectiu cada vegada més difícil d'assolir per a tot el jovent, també per als joves extutelats: l'eventualitat i precarietat del mercat de treball, l'increment del preu de l'habitatge i l'encariment de l'accés als estudis fan que sigui molt difícil que una persona de divuit anys pugui sortir-se'n per si sola.
Paral·lelament, el col·lectiu de joves extutelats també ha patit dos canvis clars que s'han sumat a aquestes dificultats generals.
Per una banda, hi ha més població jove tutelada durant menys de tres anys pel sistema de protecció a la infància a Catalunya que, quan compleix divuit anys, queda al carrer o amb un ajut de sis mesos com a màxim, i amb processos d'inserció laboral o amb estudis a mig cursar.
Per una altra banda, la renda mínima d'inserció ha quedat eliminada a partir de l'entrada en vigor de la Llei 14/2017, del 20 de juliol, de la renda garantida de ciutadania, sense que la dita llei reguli el manteniment de l'excepció que es feia amb la renda mínima d'inserció per a permetre accedir a aquest tipus de garantia d'ingressos mínims al jovent extutelat, des dels divuit anys, si quedava sense cap tipus d'ingrés.
Els joves extutelats estan en una situació d'una vulnerabilitat especial, ja que generalment no disposen de suport familiar ni de recursos en el procés de transició a la vida adulta.
Per això és un col·lectiu amb un alt risc d'exclusió social i econòmica, tal com han destacat diferents estudis tant a Catalunya com en l'àmbit europeu.
Aquesta llei de modificació, doncs, es planteja amb la voluntat d'adaptar el marc legal que regula la prestació per als joves extutelats i per a mantenir la voluntat de les institucions catalanes d'oferir aquest suport especial i específic a aquest col·lectiu, i de fer-ho amb vies adaptades a les noves realitats.
Es modifica l'article 19 de la Llei 13/2006, del 27 de juliol, de prestacions socials de caràcter econòmic, que resta redactat de la manera següent:
Aquesta prestació és aplicable als joves extutelats des dels divuit anys i fins que en compleixin vint-i-tres.
Palau de la Generalitat, 24 de juliol de 2019